TV 2 har samlet skelsættende begivenheder fra årtiet, der er gået.

Hvad vil du huske 10'erne for?

Måske som årtiet, der gav os sociale medier som Instagram og Snapchat - og de 'influencers', der fulgte med i købet.

Som bød på tv-serier som 'Game of Thrones', 'Breaking Bad' og tidernes absolut dyreste 'The Crown'.

Og gang på gang lammede Europa på grund af terror.

I et tilbageblik på årtiet, vi siger farvel til, har TV 2 samlet 34 begivenheder.

Vi begynder i Haiti, hvor tre katastrofer for ti år siden ramte på én og samme tid.

Jordskælvet i Haiti

316.000 døde. 300.000 kvæstet. Og over én million mennesker hjemløse.

Sådan lød meldingen fra Haitis regering, efter et jordskælv 12. januar 2010 ramte landet.

Jordskælvet havde en styrke på 7,0 på richterskalaen og havde sit epicenter i byen Léogâne, 25 kilometer fra hovedstaden Port-au-Prince og den større by Jacmel.

Et hospital, hoteller og kontorbygninger kollapsede.

Og fordi den caribiske ø-stat Haiti er et af verdens fattigste lande, var katastrofens omfang enormt.

I løbet af de første 12 dage efter jordskælvet var der mindst 52 efterskælv på over 4,5 på richterskalaen, og Røde Kors skønnede, at op mod tre millioner af den ti millioner store befolkning blev ramt af jordskælvet.

Caroline Wozniacki kysser trofæet. Foto: Str / Scanpix Denmark

Wozniacki blev verdens nr. 1

I oktober 2010 skrev Caroline Wozniacki tennishistorie, da hun steg til den absolutte top af verdensranglisten.

En placering, hun besad frem til januar 2012.

Årtiet har budt på både op- og nedture for den danske tennisstjerne, som i december 2019 lod offentligheden vide, at hun ville indstille karrieren.

Det sker, efter Grand Slam-turneringen Australian Open efter årsskiftet.

Det Arabiske Forår

En decemberdag i 2010 stod den 26-årige frugtsælger Mohamed Bouazizi i flammer.

Han havde sat ild til sig selv i protest mod at have fået konfiskeret sine varer.

Det dramatiske dødfald anses for anslaget på et oprør og en bølge af protester, der kaldes Det Arabiske Forår.

Oprøret har ført til regimeskifte i Tunesien, Libyen, Egypten og Yemen og udløst en blodig borgerkrig i Syrien. Og sidst har oprøret medført en opblomstring af ekstreme islamistiske organisationer - blandt andet Islamisk Stat.

Instagram

I 2010 kom Instagram til verden, og med det fulgte kvadratiske billeder, filtre, hashtags og 'influencers'.

Der deles, likes og kommenteres alt fra madbilleder til sociale eksperimenter som billedet af et æg herunder, der med over 50 millioner likes er det mest likede nogensinde.

På verdensplan har mediet i dag over en milliard aktive brugere.

Den seneste opgørelse viser, at 42 procent af alle danskerne også er hoppet med på vognen.

Pressemøde om det planlagte terrorangreb på Jyllands-Postens københavnske redaktion. Foto: Jeppe Bøje Nielsen / Scanpix Denmark

Terrorsagen mod Jyllands-Posten

Tre mænd blev i december 2010 anholdt i Herlev.

De havde kurs mod Jyllands-Postens redaktion på Rådhuspladsen i København, hvor de ville begå et terrorangreb.

Mændene var taget fra Stockholm til Danmark med angrebet for øje og havde tilknytning til terrororganisationen al-Qaeda.

I 2018 blev mændene bag det planlagte terrorangreb løsladt.

Fukushima

Fredag 11. marts 2011 klokken 14.46 lokal tid skælvede jorden i Japan med en sådan styrke, at seismologerne måtte kigge en ekstra gang på måleapparatet.

Målingen lød på skræmmende ni på richterskalaen.

Det største jordskælv, der nogensinde har ramt Japan.

Det femtestørste gennem tiden.

Jordskælvet havde sit epicenter under vandet 130 kilometer ud for storbyen Sendai og sendte enorme tsunamibølger afsted mod øbuens østkyst. Bølger, der mildest talt havde vidtrækkende konsekvenser og skyllede vand helt op til ti kilometer ind over land.

Og som om de store vandmasser ikke var nok, så blev japanerne ramt af endnu en katastrofe, da en ti meter høj tsunamibølge ramte atomkraftværket i Fukushima og førte en nedsmeltning med sig.

Holger fundet på live tv

Da den dengang treårige Holger i marts 2011 forsvandt efter en gåtur med sin mor og nogle pædagoger i Tranum Klitplantage i Nordjylland, stod Danmark på den anden ende.

Politi, hjemmeværn, hundepatruljer og helikoptere ledte i næsten et døgn, mens den treårige dreng var alene ude i skoven.

Men midt under et tv-interview modtog indsatslederen et opkald.

Efter et døgn eftersøgning blev den treårige dreng fundet i god behold. Video: Redaktionen

Holger var fundet af en borger til hest.

Efter næsten et døgn alene i skoven vendte han hjem.

Med snotnæse og jakken omvendt på.

Osama bin Ladens død

2. maj 2011 gav den daværende amerikanske præsident Barack Obama verden besked:

USA havde dræbt klodens mest jagtede mand.

Manden i spidsen for al-Qaeda, Osama bin Laden, var død.

Osama Bin Laden. Foto: - / Scanpix Denmark

Han havde været jagtet siden 11. september 2001.

Dagen, hvor cirka 3000 mennesker blev dræbt i en række koordinerede angreb, der ramte blandt andet World Trade Center og Pentagon.

Angreb, som al-Qaeda ifølge USA stod bag.

Utøya

22. juli 2011 ramte terroren Norge.

Både i Oslo og på øen Utøya.

Her sprang først en bombe i en bil, der holdt parkeret tæt på regeringsbygningen i hovedstaden.

Otte personer mistede livet, og yderligere 98 blev sårede.

Men bilbomben viste sig kun at være første led i et terrorangreb, der sendte et chok igennem hele Norden.

For mens politiet havde travlt med danne sig et overblik over situationen i hjertet af Oslo, kørte gerningsmanden Breivik mod øen Utøya, hvor omkring 600 unge fra Arbeidernes Ungdomsfylkning (AUF) var på sommerlejr.

Her dræbte Breivik 69 mennesker og sårede 60.

To kvindelige statsministre

I september 2011 kunne den socialdemokratiske Helle Thorning Schmidt ikke alene erklære sig for landets nye statsminister.

Hun var den første kvinde i historien, der opnåede den titel.

Den dag blev stien lagt.

Og da hun fire år senere måtte give nøglerne til Statsministeriet til Lars Løkke Rasmussen (V), gjorde hun det samtidig med en besked om, at hun ikke ville blive landets sidste kvindelige statsminister.

Og ganske rigtig.

I 2019 blev Thornings efterfølger Mette Frederiksen den anden kvindelige statsminister nogensinde.

Verdens yngste land

I 2011 stemte sydsudaneserne med overvældende flertal ja til selvstændighed fra Sudan.

Således fik verden officielt sit 196. land.

Siden har verdens yngste land været præget af borgerkrig.

Titusinder har mistet livet, mens halvanden million mennesker ifølge Unicef er blevet fordrevet fra deres hjem.

Streamingens årti

I 2012 kom streamingtjenesten Netflix til Danmark, og den blev taget rigtig godt imod.

Ifølge de seneste tal fra Gallup har næsten hver anden dansker over 12 år et abonnement på streamingtjenesten, der blandt andet har givet os verdens absolut dyreste tv-serie: 'The Crown'.

Netflix-serien 'The Crown' er den dyreste tv-serie, der nogensinde er blevet produceret. Foto: Netflix

Men det er ikke kun Netflix, der har leveret storslået tv.

Allerede i 2011 gav HBO os den første sæson af serien 'Game of Thrones'.

En serie, der næsten fulgte årtiet til ende.

I 2019 blev ottende og sidste sæson nemlig vist.

Trinene vi alle dansede med på

Der kan danses meget gennem et helt årti, og det er der helt sikkert blevet.

Vi har i hvert fald været vidne til en lang række forskellige typer dans, som har spredt sig som en steppebrand verden over.

2010'erne har blandt andet introduceret os for stilarten 'twerking', hvor danseren bevæger sin bagdel op og ned, og 'Harlem Shake', hvor en enkelt person i en gruppe lægger ud med at danse til musiknummeret af samme navn, og siden får tilslutning af resten af gruppen.

Men dansen, der har været sværest at slippe uden om, er de særprægede moves, der fulgte med monsterhittet 'Gangnam Style' af kunstneren Psy.

Den blev udgivet i 2012, og i dag har musikvideoen 3,4 milliarder visninger på Youtube.

Den russiske præsident Putin. Foto: Yuri Kochetkov / Ritzau Scanpix

Kampen om Krim

I løbet af få dage i februar 2014 blev den ukrainske halvø Krim invaderet af prorussiske tropper.

De overtog kontrollen med alle adgangsveje til halvøen.

Krim blev først en del af Ukraine i 1954, og siden Sovjetunionens opløsning har etniske russere på halvøen kæmpet for at blive genforenet med Rusland.

Efter revolutionen i Ukraine, hvor den daværende præsident Viktor Janukovitj besluttede at trække sig ud af en handelsaftale med EU, gik tusinder ukrainere på gaden og startede protester, der i sidste ende ledte til hans afskedigelse.

Derefter overtog Rusland Krim-halvøen med magt.

I Vesten og Ukraine blev Ruslands militære annektering af Krim set som en klar krænkelse af Ukraines suverænitet og et brud på internationale spilleregler.

I dag anerkender ingen vestlige lande Ruslands overtagelse af halvøen.

Alligevel er halvøen stadig under russisk kontrol.

Et fly forsvinder, et andet skydes ned

Det forbliver en af flyhistoriens største mysterier, hvad der skete ombord på Malaysia Airlines-MH370-fly, der forsvandt kort efter, at flyet 7. marts 2014 var lettet fra Kuala Lumpur i Malaysia med kurs mod Beijing i Kina.

Flyet havde 227 passagerer og 12 besætningsmedlemmer om bord, og luftfartsmyndighederne havde sidste kontakt med flyet 38 minutter efter take off.

Fire måneder senere blev et malaysisk passagerfly skudt ned over det østlige Ukraine.

Flyet var på vej fra Amsterdam til Kuala Lumpur, da det styrtede i Ukraine nær byen Donetsk.

Alle 298 passagerer og besætningsmedlemmer ombord mistede livet.

Arkivfoto. Foto: Joel Saget / Ritzau Scanpix

Striben af terrorangreb

I januar 2015 angreb to maskerede terrorister udstyret med kalashnikov-geværer det franske satireblad Charlie Hebdo.

I alt mistede 20 mennesker livet ved angrebet.

Og angrebet skulle vise sig at blive starten på en årrække præget af terror i Europa.

Nævnes kan angreb i London, Paris, Bruxelles, Nice, München, Berlin, Stockholm, Manchester, Barcelona, Åbo.

Og ej at forglemme: København.

Krudttønden

I februar 2015 var flere end 30.000 mennesker samlet for at mindes ofrene for terrorangrebet mod Krudttønden, der blev kaldt det værste angreb på dansk jord i nyere tid, hvor Omar el-Hussein skød og dræbte to personer.

Blandt andre sangerinden Pernille Rosendahl optrådte ved mindeceremonien. Video: Redaktionen

Først åbnede han ild mod et debatarrangement om ytringsfrihed på Krudttønden i København og dræbte den 55-årige filminstruktør Finn Nørgaard.

Den følgende nat skød og dræbte gerningsmanden den 40-årige Dan Uzan, der holdt vagt uden for den jødiske synagoge i Krystalgade.

Ofrene blev mindet ved en ceremoni foran netop Krudttønden, hvor flere en 30.000 mennesker var samlet.

Daværende skatteminister Karsten Lauritzen (V) på vej til at holde doorstep om fremskridt i sag om udbytteskat. Foto: Liselotte Sabroe / Ritzau Scanpix

Svindel i Skat

I august 2015 kom det frem, at svindlere havde snydt Skat for mindst 6,2 milliarder kroner.

Et beløb, der siden er vokset til 12,3 milliarder.

Svindlerne sagde, at de havde betalt skat af de penge, de havde tjent på aktier - og derfor fik de penge tilbage fra Skat.

Problemet var bare, at svindlerne løj.

Dermed fik de udbytteskat betalt tilbage for aktier, de slet ikke ejede.

Andreas Mogensen i rummet

2. september 2015 blev ESA-astronaut Andreas Mogensen den første dansker i rummet, da han var på mission til den internationale rumstation, ISS.

Der har i alt været 95 opsendelser af astronauter til rumstationen fra USA og Rusland.

Det er blevet til 239 besøgende fordelt på 18 lande - og et af dem er altså Danmark.

Blandt andre hans mor havde noget, hun gerne ville dele med ham. Video: Redaktionen

Mange af de besøgende har været på rumstationen mere end én gang, men Andreas Mogensen har måtte nøjes med det éne besøg.

I hvert fald for nu.

Flygtninge på motorvejen

Billedet herover af en politimand, der leger med en udenlandsk pige, blev i 2015 kåret som årets pressefoto.

Dengang var flygtningekrisen på sit absolut højeste.

Et stigende antal flygtninge rejste tværs over Middelhavet eller Sydøsteuropa til Europa og søgte om asyl, og i Danmark måtte man den sommer lukke den sønderjyske motorvej E45, da cirka 300 flygtninge vandrede nord på.

De havde forladt deres opholdssted i Frøslev, hvor de var indkvarteret på en skole.

Det årelange Brexit

23. juni 2016 valgte briterne, at Storbritannien skal forlade det europæiske samarbejde i EU.

Men ikke uden splittelse. Både blandt den britiske befolkning og de britiske partier.

Efter mere end ti år som formand for det britiske parlament har 56-årige John Bercow råbt sit karakteristiske "order, order" for sidste gang. Mandag skal hans efterfølger findes.

Ved afstemningen valgte knap 52 procent at stemme for et Brexit, mens godt 48 procent mente, at Storbritannien burde blive.

Siden har briternes exit været i limbo.

Årelange forhandlinger og hele tre forskellige premierministre resulterede 12. december 2019 i endnu en afstemning.

Her sejrede den nuværende premierminister Boris Johnson stort og lod vælgerne vide, at nu vil han gennemføre Brexit.

Computerspil som sport

I løbet af årtiet, der er gået, har computerspil som Counter Strike, League of Legends og Dota 2 ikke alene gjort indtog i privaten hos danskerne, men også på et professionelt plan.

I 2016 blev det danske Counter Strike-hold Astralis startet, og siden må sporten siges at have taget fart.

Tv-kanaler er begyndt at sende de virtuelle kampe, og som det første hold nogensinde kunne Astralis i 2019 bryste sig af at have vundet hele tre Major-titler i streg.

Det svarer til Champions League, bare i Counter Strike, og holdet har i løbet af årtiet vundet fire af slagsen.

To verdensmestre i linjeløb

Og vi bliver i sportens verden lidt endnu.

I 2016 vandt den dengang 20-årige Amalie Dideriksen som den første dansker nogensinde guldet ved VM i landevejscykling for kvinder.

Men selvom guldet blev hentet tilbage i 2016, vakte medaljen debat så sent som i 2019.

Her vandt Mads Pedersen VM i landevejscykling, og han blev dermed den første dansker nogensinde til at vinde herrernes verdensmesterskab i disciplinen.

Mads Pedersen vandt VM-guld i England. Video: Malthe Henriksen

Det blev kaldt den største enkeltstående præstation i dansk cykelhistorie og affødte fluks en indbydelse til pandekager på Københavns Rådhus.

En indbydelse, som hans kvindelige kollega aldrig fik.

Donald Trump blev præsident

Det er snart en valgperiode siden, at Donald Trump overtog posten som amerikansk præsident efter Barack Obama.

Trump vandt valget med 304 valgmandsstemmer mod Hillary Clintons 227.

8. november 2016. Video: Redaktionen

Men selvom det umiddelbart lyder som en overvældende sejr til den nuværende amerikanske præsident, så høstede Hillary Clinton faktisk 2,9 millioner flere stemmer.

Om Trump tager endnu en valgperiode, må det kommende årti vise.

I 2020 venter nemlig endnu et præsidentvalg, og valgkampen er for længst gået i gang.

Ubådssagen

I august 2017 sejlede Peter Madsen og journalisten Kim Wall ud i ubåden Nautilus fra Refshaleøen i København.

De kendte ikke hinanden i forvejen, men havde udvekslet mails og sms'er, fordi Kim Wall gerne ville lave en reportage om Peter Madsens arbejde.

Sent om aftenen forsvandt ubåden, og Kim Walls kæreste kontaktede politiet, som satte en eftersøgning igang.

Dagen efter dukkede ubåden op i Køge Bugt. Den var ved at synke, og Peter Madsen måtte reddes i land.

Men han var alene ombord.

Til politiet forklarede han, at Kim Wall var blevet sat af. Men i løbet af det næste døgn ændrede han forklaring til, at hun var død efter en ulykke på ubåden.

Det blev ikke sidste gang, Peter Madsen ændrede forklaring, før han blev fundet skyldig i drab samt seksuel mishandling og usømmelig omgang med lig og idømt livstidsstraf.

Bill Cosby. Foto: Brendan Smialowski / Ritzau Scanpix

#MeToo

Tre til ti års fængsel for at have bedøvet og forgrebet sig seksuelt på en kvinde.

Sådan lød dommen over komikeren Bill Cosby, som blev den første dømte i #MeToo-sagaen.

Flere end 60 kvinder stod frem mod Cosby, men han er langt fra den eneste, der efter hashtaggets udbredelse er blevet anklaget for seksuelle krænkelser.

Filmproduceren Harvey Weinstein og skuespilleren Kevin Spacey er blot nogle af de amerikanske eksempler.

I Danmark så sager om blandt andre Peter Aalbæk, medstifter af filmselskabet Zentropa, dagens lys. I kølvandet på anklager om seksuelle krænkelser måtte han forlade sit arbejde for en periode.

Prins Henriks død

14. februar 2018 måtte Danmark sige farvel til prins Henrik.

Han blev 83 år og sov stille ind på Fredensborg Slot omgivet af Dronningen og deres to sønner, kronprins Frederik og prins Joachim.

Bisættelsen fandt sted i Christiansborg Slotskirke, hvor kun den nærmeste familie og ganske få andre var med.

Sådan ønskede Prinsen det.

Prins Henrik sov stille ind 14. februar 2018. Foto: Kongehuset.

Marys tale til Frederik

Senere samme år samlede Kongehuset danskerne til fejringen af kronprins Frederiks 50 års fødselsdag.

Rundt i hele landet løb flere end 70.000 danskere side om side med kongefamilien i ugen op til selve fødselsdagen 26. maj, hvor løbeskoene blev skiftet ud med de helt store skrud til gallataffel på Christiansborg Slot.

360 gæster fra både ind- og udland var at finde til fejringen, men særligt én - udover Kronprinsen selv - løb med opmærksomheden.

Kronprinsessen var den sidste af i alt tre talere ved aftenens officielle fejring af kronprins Frederik. Video: Ida Brodtkorb

Kronprinsesse Mary holdt en tale, der blæste eksperterne omkuld.

Her kom hun blandt andet ind på, hvordan hendes mand holdt af at grine af sine egne vittigheder og klæde sig i lycra.

De thailandske drenge i grotten

I juni 2018 fulgte hele verden med, da 12 thailandske drenge og deres fodboldtræner blev reddet op fra en ti kilometer dyb grotte i Tham Luang-klippehulen i det nordlige Thailand.

Adskillige eksperter fra en lang række lande tilbød deres hjælp for at få drengene ud af grotten.

Der var frygt for, at drengene var døde. Dykkere ledte efter dem, og efter ti dage blev de fundet af en britisk dykker.

De var alle i live. Men forud lå en historisk redningsmission.

Omkring 90 dykkere deltog i redningsaktionen, hvor drengene blev bragt ud én efter én og i bedøvet tilstand.

En enkelt dykker mistede livet under indsatsen.

Klimabevægelse og Greta Thunberg

Da Greta Thunberg i august 2018 besluttede, at hun ikke ville tage i skole, var det ikke den typiske form for pjækkeri.

Nej, det var en strejke. Et forsøg på at råbe politikerne op og sætte gang i en klimabevægelse.

Og det lykkedes.

En lang række af verdens stats- og regeringschefer er mandag samlet til klimatopmøde i New York. Video: David Buch

Siden den første skolestrejke har Greta Thunberg ikke alene mødt paven og været inviteret til internationale, politiske topmøder med netop klimaet som samtaleemne.

I december 2019 blev hun kåret som årets person af det amerikanske magasin Times.

Kim Larsens død

Den 30. september 2018 måtte vi sige farvel til Kim Larsen.

Den folkekære sanger blev 72 år, og han sov stille ind efter længere tids sygdom.

Stemningen er god i København under Kim Larsens mindeoptog. Video: Asger Manuel Jørgensen

For at minde ham gik tusindvis af danskere side om side rundt i byer flere steder i landet med fakler og sang.

Men selvom anledningen var trist, så var stemningen god, mens Kim Larsens mange sange tordnede ud gennem medbragte højtalere.

Millionsvindel i Socialstyrelsen

I oktober 2018 måtte den tidligere socialminister Mai Mercado (K) på et pressemøde fortælle offentligheden, at en "betroet medarbejder" var mistænkt for at have svindlet for 111 millioner kroner siden 2002. Et beløb, der siden er steget til 117 millioner.

Den betroede medarbejder var Britta Nielsen.

Hun havde været afdelingsleder i Socialstyrelsen.

Nu var hun på flugt for politiet.

Den 65-årige tidligere medarbejder i Socialstyrelsen er tiltalt for groft bedrageri, dokumentfalsk og embedsmisbrug. Foto: Phill Magakoe / Ritzau Scanpix

Seks uger senere blev Britta Nielsen anholdt i Sydafrika. og både hendes søn, svigersøn og to døtre blev siden sigtet i sagen.

Britta Nielsen har sagt, at hun "faldt for en fristelse," men retssagen er endnu ikke afgjort.

Den fortsætter 10. februar 2020.

Ulykken på Storebæltsbroen

Vi havde kun akkurat taget hul på 2019, da et lyntog med retning mod København blev ramt af en løsrevet transporttrailer fra et modkørende godstog på Storebæltsbroen.

På toget var 134 personer. Otte passagerer blev dræbt og 16 kvæstet.

Togulykken er den mest alvorlige i Danmark i 30 år, og efter næsten et års undersøgelse kom det frem, at årsagen til ulykken var, at en sættevogn ikke var låst fast.

Tre gange guld til håndboldherrerne

Gennem årtiet har herrelandsholdet i håndbold haft flere store sejre.

Nævnes kan blandt andet EM-guld i 2012 og OL-guld i 2016, men lad os dvæle lidt ved den seneste guld-præstation i rækken.

For første gang nogensinde kunne de danske håndboldherrer nemlig i 2019 kalde sig verdensmestre.

En præstation, der blev fejret med guldregn i både Herning og København.

Publikum jubler og flager for landsholdet. Video: TV 2 SPORT

Nu venter et nyt årti lige om hjørnet.

Det samme gør en ny chance for guld til håndboldherrerne, når EM skydes i gang 9. januar.